Σύνδρομο αποφρακτικών απνοιών-υποπνοιών ύπνου, φλεγμονή και οξειδωτικό στρες σε χρονίως αιμοκαθαιρόμενους ασθενείς
Authors: Νικητίδου Όλγα 
Published: August 2021

Το Σύνδρομο αποφρακτικών απνοιών-υποπνοιών ύπνου (ΣΑΑΥ-Υ) θεωρείται παράγοντας καρδιαγγειακού κινδύνου στο γενικό πληθυσμό και σχετίζεται με τη φλεγμονή και το οξειδωτικό στρες. Ο επιπολασμός του στους αιμοκαθαιρόμενους ασθενείς είναι ιδιαίτερα υψηλός. Σκοπός της μελέτης ήταν η αναζήτηση μιας ενδεχόμενης συμμετοχής του στην επίταση της φλεγμονής και του οξειδωτικού στρες που παρατηρείται σε σημαντικό ποσοστό των αιμοκαθαιρόμενων ασθενών. Τριάντα επτά αιμοκαθαιρόμενοι ασθενείς (23 άνδρες) την επόμενη ημέρα μιας μεσοβδομαδιαίας συνεδρίας αιμοκάθαρσης υποβλήθηκαν σε πολυ-υπνογραφία με τη συσκευή SOMNOscreenTM (SOMNOmedics & co GmbH, Germany) και καταγράφηκαν οι αναπνευστικές τους παράμετροι κατά τη διάρκεια του ύπνου: η συνολική διάρκεια ύπνου, οι δείκτες ΑΗΙ (Apnea-Hypopnea Index), RDI (Respiratory Disturbance Index) και DI (Desaturation Index), o μέσος και ελάχιστος SpO2 και το ποσοστό χρόνου ύπνου με SpO2<90%. Το ακόλουθο πρωινό υποβλήθηκαν σε αιμοληψία για τη μέτρηση των δεικτών φλεγμονής και οξειδωτικού στρες: ICAM-1, VCAM-1, L-σελεκτίνη, TNF-α, IL-6, MPO, oxLDL και hs-CRP. Η μέση ηλικία των ασθενών ήταν τα 57,8±12,4 έτη, ο μέσος ΒΜΙ τα 26,8±5,6 kg/m2 και το διάμεσο χρονικό διάστημα που υποβάλλονταν σε αιμοκάθαρση οι 21,5 μήνες (εύρος: 3,1 έως 218 μήνες). Τα ICAM-1 και VCAM-1 συσχετίστηκαν με το χρονικό διάστημα που οι ασθενείς υποβάλλονται σε αιμοκάθαρση (r=0,421, p=0,009 και r=0,525, p=0,001, αντιστοίχως) και η L-σελεκτίνη με τον RDI (r=0,363, p=0,027). Ο ΤΝF-α συσχετίστηκε με το BMI (r=0,510, p<0,0001) και το συνολικό χρονικό διάστημα ύπνου (r=0,370, p=0,027) και η IL-6 με τον ΑΗΙ (r=0,385, p=0,018), τον DI (r=0,336, p=0,042), το ποσοστό χρόνου ύπνου με SpO2 <90% (r=0,415, p=0,012) και το μέσο SpO2 (r=-0,364, p=0,027). Η ΜΡΟ συσχετίστηκε με τον ΑΗΙ (r=0,385, p=0,018), τον DI (r=0,380, p=0,020) και το ποσοστό χρόνο ύπνου με SpO2<90% (r=0,388, p=0,019) και η oxLDL με τον ΑΗΙ (r=0,395, p=0,015), τον RDI (r=0,328, p=0,048) και το ποσοστό χρόνου ύπνου με κορεσμό αιμοσφαιρίνης κάτω από 90% (r=0,389, p=0,019). Η hs-CRP δεν συσχετίστηκε με κάποιο από τα χαρακτηριστικά των ασθενών ή τις αναπνευστικές τους παραμέτρους.Με βάση τη βαρύτητα του ΣΑΑΥ-Υ οι ασθενείς χωρίστηκαν σε 3 ομάδες (ήπιο, μέτριο και σοβαρό σύνδρομο), οι οποίες δεν διέφεραν μεταξύ τους ως προς την ηλικία, το συνολικό χρονικό διάστημα υπό αιμοκάθαρση, το ΒΜΙ και την αναλογία ανδρών/γυναικών. Όσον αφορά στους δείκτες φλεγμονής και οξειδωτικού στρες διαπιστώθηκε ότι: 1) τα επίπεδα της ΜΡΟ ήταν υψηλότερα στους ασθενείς με σοβαρό σύνδρομο σε σχέση με αυτούς με ήπιο και μέτριο (p<0,05 και p<0,05, αντιστοίχως) και 2) τα επίπεδα της oxLDL ήταν χαμηλότερα στους ασθενείς με ήπιο σε σχέση με αυτούς με μέτριο και σοβαρό (p<0,0001 και p<0,001, αντιστοίχως). Συνοψίζοντας, διαπιστώνουμε ότι η βαρύτητα του ΣΑΑΥ-Υ και η νυκτερινή υποξία συμμετέχουν στην προσέλκυση των μονοκυττάρων από το ενδοθηλιακό τοίχωμα των αγγείων, την έκλυση παραγόντων σημαντικών για την προαγωγή της φλεγμονής και οξειδωτικών παραγόντων και στην οξείδωση της LDL. Φαίνεται δηλαδή ότι το ΣΑΑΥ-Υ παίζει ρόλο στην επίταση της φλεγμονής και του οξειδωτικού στρες που χαρακτηρίζει τους ασθενείς με ΧΝΝ τελικού σταδίου υπό αιμοκάθαρση και ίσως τελικά να συμβάλλει με τον τρόπο αυτό στην αύξηση του καρδιαγγειακού τους κινδύνου.